
Forskrift om endring i forskrift om miljømessig sikkerhet for skip og flyttbare innretninger i forbindelse med gjennomføring av resolusjon MEPC.385(81) om endringer i MARPOL vedlegg VI

Innledning
Sjøfartsdirektoratet har fastsatt endringer i forskrift 30. mai 2012 nr. 488 om miljømessig sikkerhet for skip og flyttbare innretninger (miljøsikkerhetsforskriften). 

Endringene i miljøsikkerhetsforskriften gjennomfører i norsk rett endringer i MARPOL vedlegg VI som er fastsatt i resolusjon MEPC.385(81).

Endringene som følge av resolusjonen MEPC.385(81) trer i kraft 1. august 2025. 

Høring
Forslag til endringer til miljøsikkerhetsforskriften var på høring i perioden 4. april 2025 til 1. juli 2025. Sjøfartsdirektoratet mottok svar fra Justis- og beredskapsdepartementet og det norske maskinistforbund. Høringssvarene var uten merknader til det fremlagte forslaget. 

Bakgrunn for endringene
IMOs Marine Environment Protection Committee (MEPC) vedtok 24. mars 2024 endringer i den internasjonale konvensjonen om hindring av forurensing fra skip (MARPOL) vedlegg VI gjennom resolusjon MEPC 385(81). Norge utarbeidet posisjoner i samarbeid med næringen og deltok i forhandlingene. Næringen forutsettes godt kjent med endringene gjennom sine interesseorganisasjoner og informasjon fra Sjøfartsdirektoratet.

Resolusjon MEPC.385(81) fastsetter endringer i MARPOL vedlegg VI som blant annet gjelder drivstoff med lavt flammepunkt, brennolje, erstatning av et dampsystem med en dieselmotor, tilgjengelighet av data, samt inkludering av data om transportarbeid og økt detaljnivå i ʺIMO Ship Fuel Consumption Databaseʺ (IMO DCS). 

Resolusjonen gjelder endringer i MARPOL regel VI/2.1.14, VI/2.1.33, VI/13.2.2, VI/14, VI/18, VI/27, VI/tillegg I og VI/tillegg IX. 

I tråd med dagens praksis vil norsk oversettelse av det sist konsoliderte vedlegget til MARPOL vedlegg VI også bli gjort kjent.

Nærmere om endringene i MARPOL
Resolusjon MEPC.385 (81)
MARPOL vedlegg VI er gjennomført i norsk rett ved inkorporasjon i miljøsikkerhetsforskriften § 12. Endringene tas derfor inn med henvisning til resolusjonen i miljøsikkerhetsforskriften § 12. 

Det kan også komme endringer i regelverket knyttet til drivstoffleverandører som følge av resolusjonen.


MARPOL regel VI/2.1.14
Bestemmelsene i MARPOL regel VI/2.1 inneholder sentrale definisjoner av begrep som benyttes i MARPOL vedlegg VI. I regel VI/2.1.14 gjøres det endringer i definisjonen av begrepet «brennolje». Ifølge dagens definisjon er «brennolje» (…) ethvert drivstoff som leveres til eller er beregnet på forbrenning til framdrift eller bruk om bord på et skip, inkludert gass, destillat og tungolje.» 

Endringen av definisjonen gjør at forståelsen av begrepet “brennolje” får en videre betydning. Frem til nå har definisjonen av “brennolje” begrenset seg til forbrenningsprosesser om bord på skip. Med den utvidede definisjonen vil også drivstoff som brukes i en brenselcelle omfattes av begrepet “brennolje”: «Brennolje er ethvert drivstoff som leveres til og er tiltenkt bruk om bord på et skip. ʺ
MARPOL regel VI/2.1.33
MARPOL regel VI/2.1 inneholder ikke en definisjon av begrepet «gassholdig drivstoff». Det er nå tatt inn en ny regel i MARPOL regel VI/2.1.33 med en definisjon av begrepet. Ifølge den nye definisjonen er «gassholdig drivstoff en brennolje med et damptrykk som overstiger 0,28 MPa (absolutt trykk) ved en temperatur på 37,8 °C.*» 

Asterisken i definisjonen henviser til nr. 2.2.18 i de internasjonale sikkerhetsreglene for skip som bruker gass eller andre drivstoff med lavt flammepunkt (IGF-koden).» Begrunnelsen for at denne henvisningen er tatt med er for å vise at definisjonen av «gassholdig drivstoff» som er tatt inn i regel VI/2.1.33 harmoniserer med definisjonen i IGF-koden (International Code of Safety for Ships Using Gases or Other Low - flashpoint Fuels). 

MARPOL regel VI/13.2.2
Bestemmelsene i MARPOL regel VI/13 omhandler nitrogenoksider (NOx). Regel VI/13.2.2 angir kravene som gjelder ved en større ombygging som medfører utskiftning av en dieselmotor med en dieselmotor som ikke er helt lik, eller installasjon av en ekstra dieselmotor. 

Regel VI/13.2.2 er nå endret slik at også en installasjon av en dieselmotor som erstatter et dampsystem skal betraktes som en utskiftningsmotor. Denne endringen ble gjort slik at det er mulig å unnta motoren kravet til NOx Tier III hvis det ikke er plass til en slik installasjon om bord i skipet. 

MARPOL regel VI/14.12
Bestemmelsene i MARPOL regel VI/14 omhandler svoveloksider (SOx) og partikler. MARPOL regel VI/14.10, VI/14.11, VI/14.12 og VI/14.13 gjelder prøvetakingspunkt for brennolje i bruk om bord i skip. Det følger av MARPOL regel VI/14.12 at reglene ikke gjelder for et brennoljesystem for drivstoff med lavt flammepunkt beregnet på forbrenning til fremdrift eller bruk om bord på skipet. 

MARPOL regel VI/14.12 er nå endret slik at unntaket også gjelder for et brennoljesystem for drivstoff med lavt flammepunkt og gassformig drivstoff. 

MARPOL regel VI/18.3, VI/18.3.2, VI/18.4, VI/18.5.1, VI/18.5.2 og VI/18.9.2
Bestemmelsene i regel VI/18 gjelder tilgjengelighet av brennolje og kvalitet på brennolje. Som en konsekvens av at definisjonen av «brennolje» i regel VI/2.1.14 ble endret, er det foretatt små justeringer i innledningen til regel VI/18.3 og regel VI/18.3.2. Endringene består i at ordene «for forbrenningsformål» er tatt ut av innledningen til begge bestemmelsene.

Endringene i regel VI/18.4 medfører at regel VI/ 5.1, regel VI/8.1 og regel VI/8.2 nå heller ikke gjelder for et brennoljesystem for drivstoff med lavt flammepunkt eller gassformig drivstoff. 

Regel VI/18.5 gjelder krav til opplysninger på leveringsseddelen for bunkers om brennolje for forbrenningsformål. Det har vært behov for separate leveringssedler for bunkers for brennolje og for drivstoff med lavt flammepunkt eller gassformig drivstoff. Som en følge av dette er regel VI/18/5 erstattet 

av regel VI/18.5.1 som gjelder krav til leveringsseddel for bunkers for brennolje og regel VI/18.5.2 som gjelder krav til leveringsseddel for drivstoff med lavt flammepunkt eller gassformig drivstoff.

MARPOL regel VI/18.9.2 stiller krav om at myndighetene i Norge skal kreve at lokale leverandører fremlegger leveringsseddelen for bunkers og prøven som kreves i regel 18, med bekreftelse fra leverandøren av brennoljen på at brennoljen oppfyller kravene i regel 14 og 18 i MARPOL vedlegg VI. 
Regel VI/18.9.2 er nå endret slik at den stiller krav om at myndighetene skal kreve at lokale leverandører fremlegger leveringsseddelen for bunkers og, hvis det er aktuelt, den MARPOL-leverte prøven som kreves i regel 18, med bekreftelse fra brennoljeleverandøren på at brennoljen oppfyller kravene i regel 14 og 18 i MARPOL vedlegg VI. Endringen medfører at det er tatt inn en ny terminologi i regelen, den «MARPOL-leverte prøven», og at den ikke gjelder for leveranser av drivstoff med lavt flammepunkt og gass drivstoff. 

MARPOL regel VI/27.14 og VI/27.15
MARPOL regel VI/27 gjelder innsamling og innrapportering av data om skips brennoljeforbruk. Endringer til regel 27 ble gjort for å lempe noe på kravene om å holde de innrapportere dataene anonymisert og konfidensielle. Endringene medfører at det er tilføyd nye regler etter eksisterende MARPOL regel VI/27.13. De nye bestemmelsene i MARPOL regel VI/27.14 og MARPOL regel VI/27.15 gjelder henholdsvis IMOs mulighet til å dele data, samt IMOs adgang til, på forespørsel fra et rederi, å gi tilgang til allmennheten til rapporter som ikke er anonymisert som gjelder brennoljeforbruk om bord i rederiets egne skip. 

MARPOL regel VI/tillegg I/2.3.5
MARPOL regel VI/tillegg I angir malen for det internasjonale sertifikatet for hindring av luftforurensing (IAPP). Endringene i IAPP-sertifikatet er gjort for å harmonisere med de øvrige endringene i MARPOL som er gjort når det gjelder drivstoff med lavt flammepunkt eller gassformig drivstoff.

MARPOL regel VI/tillegg IX
[bookmark: _Hlk192677007]MARPOL regel VI/tillegg IX er et skjema for opplysninger om et skips brennoljeforbruk som Sjøfartsdirektoratet skal sende til IMOs database (regel 27). Endringene i skjemaet innebærer blant annet nye krav om å rapportere transportarbeid, brennoljebruk fordelt på forbrenningsenhet, samt rapportering av brennoljeforbruk når skipet ligger i ro. Endringene er gjort for å bidra til økt detaljnivå i ʺIMO Ship Fuel Consumption Databaseʺ (IMO DCS)).

MEPC 82 godkjente MEPC.1/Circ.913 om "Guidance on the application of the amendments to appendix IX of MARPOL Annex VI adopted by resolution MEPC.385(81) on inclusion of data on transport work and enhanced granularity in the IMOCS Ship Fuel Database)". Norge har valgt å gjennomføre rapporteringskravene 1. august 2025. Ifølge retningslinjene i MEPC.1/Circ.913 skal rapporteringen av de nye dataene da ifølge retningslinjene gjøres fra 1. januar 2026. Norge har valgt å følge anbefalingene i retningslinjene på dette punkt, og rapportering av de nye dataene skal da gjøres fra 1. januar 2026.  

Økonomiske og administrative konsekvenser
Gjennomføringen av resolusjonene MEPC.385(81) vil etter Sjøfartsdirektoratets vurdering kun føre til mindre økonomiske og administrative konsekvenser for næringen og myndighetene.

